พฤกษาทุบโต๊ะดอกเบี้ยหุ้นกู้ไม่ด้อยสิทธิ 3-3.75%
พฤกษา เรียลเอสเตท กำหนดดอกเบี้ยหุ้นกู้ไม่ด้อยสิทธิอายุ 3 ปี 3% อายุ 5 ปี 3.75%
15 มิ.ย. 2553

พฤกษา เรียลเอสเตท กำหนดดอกเบี้ยหุ้นกู้ไม่ด้อยสิทธิอายุ 3 ปี 3% อายุ 5 ปี 3.75%
นายทองมา วิจิตรพงศ์พันธุ์ ประธานกรรมการบริหารและกรรมการผู้จัดการ บริษัท พฤกษา เรียลเอสเตท เปิดเผยว่า ได้กำหนดดอกเบี้ยหุ้นกู้ไม่ด้อยสิทธิ และไม่มีประกัน วงเงินรวมไม่เกิน 2,500 ล้านบาท โดยแบ่งหุ้นกู้ออกเป็น 2 ชุด  คือ ชุดที่ 1 อายุ 3 ปี มูลค่า 1,500 ล้านบาท อัตราดอกเบี้ย 3.00% ต่อปี และ ชุดที่ 2 อายุ 5 ปี มูลค่า 1,000 ล้านบาท อัตราดอกเบี้ย 3.75% ต่อปี ชำระดอกเบี้ย ทุก 3 เดือน 
ทั้งนี้ หุ้นกู้ทั้ง 2 ชุด ได้รับการจัดอันดับความน่าเชื่อที่ระดับ A โดย บริษัท ทริส เรทติ้ง สำหรับลูกค้า นักลงทุน และประชาชนทั่วไป จองซื้อขั้นต่ำ 5 หมื่นบาท และทวีคูณของ 1 หมื่นบาท โดยมีธนาคารกรุงเทพ ธนาคารกสิกรไทย และธนาคาร ซีไอเอ็มบี ไทย เป็นผู้จัดการการจัดจำหน่าย เปิดให้จองซื้อวันที่ 21 -23 มิ.ย.นี้ 
"พฤกษาเป็นบริษัทในธุรกิจอสังหาริมทรัพย์ประเภทที่อยู่อาศัยที่ได้รับการจัดอันดับความน่าเชื่อถือดีที่สุดในปัจจุบัน แสดงถึงความสามารถในการดำเนินธุรกิจที่แข็งแกร่ง เป็นผลให้มีกระแสเงินสดรับจากการดำเนินการต่อหนี้สินในสัดส่วนที่สูง และมีสัดส่วนหนี้สินต่อทุนที่อยู่ในระดับต่ำ นับเป็นอีกทางเลือกหนึ่งสำหรับนักลงทุนที่สนใจ และต้องการช่องทางในการลงทุนที่ให้อัตราผลตอบแทนที่น่าพึงพอใจ" นายทองมา กล่าว